정조 10년
丙午十月二十七日午時。上御熙政堂。大臣備局堂上引見入侍時。領議政金致仁。左議政李福源。右議政金熤。知中樞府事具善復。右參贊金魯鎭。行戶曹判書鄭一祥。行刑曹判書鄭昌聖。行副司直李性源。禮曹判書徐有隣。行副司直徐有寧。兵曹判書金履素。行副司直徐浩修。吏曹判書李在簡。行副司直李柱國。工曹判書趙時俊。行副司直徐有大李秉模。吏曹參判沈豐之。大司憲尹坊。執義兪彦脩。司諫李東郁。掌令鄭景祚。持平朴宗正鄭來百。獻納金光岳。正言權坪張至冕。副修撰洪聖淵。左承旨柳誼。假注書金祖淳。事變假注書李德鉉。記注官金健修。記事官李相璜。以次進伏訖。致仁進前曰。節屆冬寒。而比日稍暄。聖體。若何。上曰。一樣矣。致仁曰。王大妃殿氣候。何如。上曰。一樣矣。致仁曰。惠慶宮氣候。何如。上曰。一樣矣。致仁曰。臣於四五日之內。卒當迫隘之會。慢命之罪方積。而不惟不賜其罪。恩禮愈隆。感激罔措。不知爲喩。而千百思量。無一半分裨益之道。只是壞臣廉防。死期將迫而已。臣本短文。蘊于中者。以疏以啓。不能盡其萬一。而誠未見格。到此地頭。不得不忍死入來矣。臣之休退。已近二十年。疾病侵尋。神精耗損。凡諸事爲之間。前忘後失。目前之事。旋卽不記。而天日之明。猶不能俯燭此狀。謂臣尙可有一分堪承之望。有此非常之擧。假使臣。雖塵刹之微。有可以圖報。則臣之區區廉防。亦何暇自顧哉。第念臣才具素乏。衰病到極。萬無揆地承當之理。以言乎國事。則有僨敗之慮。以言乎處義。則有隳壞之誚。於國於身。百無所益。臣今旣暫出。則廉防二字。固無可言。而所可惜者。恩禮歸於過中之地也。上曰。重卜古亦有之。豈可謂非常之擧。至於卿。則丙申嗣服之後。使事爲重。故特起卿西樞。俾以出疆之役。而竣事之後。非不欲仍置於廊廟之間。顧其時不得不然矣。今焉已十年間事也。卿以休退之蹤。與世相忘者已久。今雖重卜。廟堂之事。朝廷之象。何以盡知耶。顧今國勢孤危。人心睽離。朝象泮渙。一年二年。漸益汚下。此固予不能鎭定之致。而亦未必不由於朝無老成人故也。邦運不幸。世道多艱。五月以後。國勢愈覺岌嶪。假使人心妥帖。朝象寧靜。猶難必保其無事。何況反於是者耶。目今國事之危急。甚於先朝戊申年矣。卿雖不參世務。以朝紙所出觀之。庶可以諒悉也。然安知非此是轉移之一大機會乎。予亦有時以是自慰。而環顧一世。協贊之策。將安所賴乎。人心之底定。世道之寧靜。正在於承佐之地。而左右相人望。非不及卿也。特以儒相之故。每於做事之際。不無不足之歎。蓋非自翰注名士下大夫亞正卿積勞致位之人。故凡事易有疎漏之患也。我東億萬年無疆之基。粵自我先朝奠安之鞏固之。其時協贊之承佐之者誰也。卽卿先卿是已。且卿亦身事先朝。致位大僚。至於休退。卿固累代大臣也。當此之世。苟求翊贊輔佐之人。捨卿。其誰也。使卿見近日時象。則必不勝駭歎於心者矣。丙申以後。不幸亂逆層生。世道多故。至于今不可收拾。昔之譏誚之彈劾之者。今則便欲驅之於同測之地。何世道日壞日墜而莫之挽回也。予則雖日下百丈傳敎。萬行絲綸。不可空言調劑。必須廟堂之上。保合調停而後。可見其效也。且予年紀。雖不至衰晩。然夙夜寅畏憂慮。細瑣微小之事。無不親檢者。亦有年矣。今則精神漸覺耗減。志氣未免摧頹。故欲得賢相。置諸廊廟之間。大事之外。一切委寄。以分予九重深憂。而予亦得以有頤養之道。業已久矣。民生之困瘁。亦莫甚於近日。此非獨乏懷保之方而然也。朝廷之間。人人自懼。皆恤其身之不暇。故曾不念於民生之休戚而思所以撫摩奠安之道也。大抵予之責勉卿期望卿者。卽此三件事也。至若些小節目間事。亦豈無之。而顧彼三件事。實爲主宰。若能着意做得。則自然綱擧而目張矣。今日之此敎。非欲使卿造次辦得這般事業也。蓋悠久留心。漸次做去。則磨以歲月。人心可底定也。世道可寧靜也。民生可懷綏也。而國勢亦因此而成磐泰鞏固之基矣。日昨史官之往。俾以筵敎傳諭矣。卿或者記聞否。以卿辛卯年間上疏事言之。不顧一身私嫌。首先請討者。可見卿大體。此予所以必欲致卿而望以世道之責者也。繼自今。卿勿以辭免爲意焉。致仁曰。咫尺賓筵。天語諄諄然懇惻。實不勝感泣惶恧。而亦非賤臣所可承當者也。臣於向者書啓。固已附陳。而第又仰奏矣。使臣承此非常之寵命。而雖係絲毫之微。苟有利益於國家。則疾病何恤。廉防何惜。而死生亦何顧哉。臣自少本無才猷之可稱。而先大王不知臣不肖。以爲臣卽先臣之子。可以堪當世務。枉加拂拭之恩。置之首揆之位。而臣本不識無似。不克奉令承敎矣。然當時之冒居大位者。誠以年富力强而可任筋力奔走也。多年宰列。習熟見聞。不出乎廊廟之事。故依樣畫葫。苟幸無罪。得以免於顚覆之患也。今臣息跡朝端。居然爲十有餘年。精力昏耗。疾病侵尋。惟是養痾待死而已。其於朝廷之事。只憑斷爛朝紙之間。而亦不能詳知其裏面。前日之耳聞而目見。亦皆置於相忘之域。雖故事常規。萬無酬應之望矣。若養病私第。漫不省事。豈不負我聖上重卜之意哉。臣年今望八。筋骨已朽。尋常行步之際。亦覺艱辛。今此登筵。喘息莫定。以此樣子。雖奔走効力之事。安可望乎。上曰。大凡筋力。行氣則稍勝。予觀卿宰中新經草土者。始登筵席。輒有喘喘難堪之狀。差過數月。依舊行動。顧卿退休之久。又豈但三年蟄處哉。卿亦自今爲始。稍稍試其筋力。自當大勝矣。且以今日事言之。昨夜旣不得安寢。今朝又行十六番拜禮。來參賓筵。而少無憊容。可見氣力之不甚衰敗也。致仁曰。拜禮之際。其困頓不自勝之狀。不可盡言。而臣以多年退處之蹤。有此冒入之擧。豈無傍人之指點乎。臣於是不覺有靦面目矣。上曰。卿何乃如是爲言乎。果非所望於卿者也。今日幸致。卿至此。卿將欲何以敎寡人耶。致仁曰。殿下俄以朝象之携離爲敎。大抵寧靜保合之功。專在於君上一心。先大王五十年苦心。克軫會極歸極之道。陶鑄和平。使一世之俗丕變。方其時也。人莫不厭化。而顧其人心之變與不變。雖未可一一爲期然。而外面看去。則未嘗不洽然向化也。以先王之時。行先王之政。而亦不待於積基而後成。則今之時非若古之時難也。況有先王成憲。殿下卽先王之基而行先王之事。則是謂事半而功倍也。蓋其行之之要。不過有罪者斥之。無罪者用之。鎭安而致之。悠久磨漸。成效可見也。上曰。予亦未嘗不悠久磨漸。而苦未見其效。此蓋今人不如古人之致也。先大王五十年治化。予固不敢望也。而治化之外。設施之間。微細之事。有非予萬萬可企。殆乎如天之不可階而升。以是功效久而不立。世道日以趨下。士大夫不能自守其心。至於波蕩而靡所止泊。必須如卿老成之人。在於協贊佐理之地。方可以仰成來效也。卿雖以精力之衰耗爲言。而此則不然。向來大典通編。卽卿之所裁斷也。至於小註。莫不檢察。精神不敷而能如是乎。若以通編事觀之。則卿之精神。不可謂減損也。若以今日事言之。則卿之筋力。不可謂衰頹也。卽此數事。已知卿足可堪當。然而卿猶辭免不已。能不有欠於誠實二字乎。致仁曰。通編不過數卷冊子。而彙輯積費月日者。誠以纔檢旋失動輒遺忘故也。於此精神之不敷。可以知也。且於進箋歸後。數日大痛。不省人事。今日筵退之後。必又憊倒。雖循例稟處等事。以今思之。誠茫然矣。上曰。近卄年廢置之事。今若卒然做去。無怪其爲生澁。然譬如文人之實才。雖不讀不作數十年。略干收拾。則豈不能復作文字耶。此亦如是。不過數經賓對。則前日之忘却者。可以記憶。今者生澁。可復其鍊熟也。然則精神也筋力也人望也。無一不可堪之端。卿何浼浼如是。卿於國事。有若越視秦瘠。使世道日下。至於莫可奈何之境。則是豈非卿之責任。而於卿心。安乎。否乎。抑使後人觀之。以卿爲何如人也。藉卿言衰病難强。則臥閤論道。何所不可耶。卿須推思先卿體國之心。勿爲巽讓之言。可矣。致仁曰。先臣亦於七耋後。不改初志。臣何可爲先臣所不爲之事乎。至於臥閤論道。近來相臣。誰不能論道哉。若以老病垂死之臣。虛縻首揆之名。徒使抱病而臥第。則顧安有重卜之意乎。每經一筵。輒病數日。則顧此養痾之不暇。尙何做事之可望耶。上曰。近則一月六對。亦不一一爲之。筋力之受勞。可以減矣。僚相俱備。精神之不逮。可以裨矣。卿只是矜式於廊廟。留意於世道。顧何難哉。致仁曰。俄者傳敎。今此聖諭。若慈父眷迷子。臣實感泣矣。然今之世。豈卽亂世也。卽太平之日也。幸逢此時。以衷曲之懇。陳之於聖明之前。而若蒙惻矜之念。俾卒生成之澤。則上下之情可通。而和平之象可致也。此交泰之理也。惟願殿下。幸垂聽焉。上曰。過矣。致仁曰。俄者以頤養聖躬爲敎。蓋今悠悠萬事。無過於保嗇聖躬矣。五月以前。宗社有磐泰之安。伊後事每一思之。心胸摧抑矣。向伏見朝紙。則以慈宮上中下之敎。有揀選之擧。又伏聞向日筵中下敎。和氣漸自宮闈之間。萬姓鼓舞。臣自聞此語。喜不能寐。關雎麟趾之應。億萬無疆之休。實基於今日矣。上曰。俄者責勉之敎。固當仰成於老成之人。而近日朝象。卿意則以爲。何如也。致仁曰。朝廷之事。固不可以朝報中所出。領略理會。而大抵包容或欠於過仁。明察或至於瑣細。包容雖是盛德。及到不可棄置之處。寧近於迫隘。不宜一味包容也。明察雖是好事。只可警飭其太甚者。使群下莫敢懈其心。亦不必事事致詳。無微不及也。蓋朝象。在上明察包容各得其宜。則朝象。自可和平矣。上曰。卿言。是矣。然包容。實無其量。明察。予於凡事。或不無細瑣處而然歟。古人云。賢者俯就。不肖者企及。此固不可望於今之世矣。致仁曰。臣出去之後。當以文字。別有仰陳者矣。上曰。若非卿。豈有此非常之擧。欲使臥閤而論道耶。辭巽今非其時矣。致仁曰。臣之所奏之意。似未俯燭矣。臣非謂爲臣廉防也。將欲請亟擇年富賢德之人。俾以此任耳。上曰。臺臣之朝除夕遞。猶以爲難。況大官乎。卿言。過矣。致仁曰。只當伏俟哀憐臣矜惻臣之時矣。熤曰。今玆重卜之擧。本出出例之事。其在瞻聆。甚爲聳動矣。今雖如此辭巽。必當有商量。國事誠多幸矣。上曰。奚但多幸。誠萬幸也。左相何無一語乎。福源曰。首席久曠之餘。有此重卜之擧。不勝萬幸矣。致仁曰。致仕之人。例拔相望。而其不拔者。卽先正宋時烈。故相兪拓基也。此皆何如人也。臣則因特敎。至今不拔。畢竟至此矣。上曰。卿到今以未拔相望。爲恨乎。卿旣入來。廟謨陳之。致仁曰。不與廟堂之事已久。非但故事常規。皆已忘之。凡諸事端。皆不知頭緖。何以陳之乎。上曰。雖然稟處何難耶。致仁曰。雖欲稟處。不見一張公事。何以知之乎。上曰。重卜後不見公事乎。致仁曰。然矣。方欲積誠祈遞。何暇晏然見公事乎。上曰。如是則固不爲强之。然亦云過矣。致仁曰。臣旣不以相臣自處。旣登筵席。故敢此仰奏矣。向於朝紙。見金宇鎭處分傳敎。其後聞人所傳。則閃倏妖惡之態。誅戮猶輕。而處分則止於削版。聖意則雖必有商量者。然以傳敎中臚列罪狀及畢竟處分。較而視之。則不無罪重罰輕之歎矣。上曰。予於渠。可謂曲成矣。卿聞宮筵說話乎。致仁曰。不知矣。上曰。頃年景慕宮展拜時。徐判府則以藥院都提調隨來。金領府則以本宮提調入參。故多費說話。兩相開釋。此所謂宮筵說話也。渠雖年少蒙騃。固當含恩怵義。以圖善後。而乃反揚揚得得。不小顧忌。至於日昨行政。而放恣極矣。是豈領府勸渠爲之之事也。莫非宇鎭自作之罪也。自古以來院相中。惟鄭太和一人外。皆不能免禍。予之必欲全領府者此也。凡人老則聽於子。許積至於賊堅有之。然宇鎭之惡。不至於如此。領府事一人。豈不可全保耶。若以宇鎭之所犯論之。雖絶島安置。未爲不可。此其大槪矣。致仁曰。聖敎誠至當矣。領府事。顧何可難保耶。然此皆包容太過之致也。若於宇鎭罪輕之日。諭而斥之。豈有此乎。上曰。語云。笑面不唾。當時冀其無事。而畢竟如此矣。福源曰。不可不更加處分矣。上曰。惟削職。可以在城內。故此爲領府事地而然矣。熤曰。金宇鎭之削職。罰不足當罪。而臣於此。竊有憂懼者存焉。金宇鎭。以年少愛幸之故。凡有罪過。掩置不問。一事二事。馴至於此。若於罪微惡小之時。召諭領府事。使之敎誨。則豈有今日之事哉。譬如病之有疽。疽者。腫之內腐也。此眞所謂內腐也。此非但金宇鎭爲然。廷臣之有罪者。亦將如此。豈不悶哉。從今以往。先自罪微者而治之。則罪大者可戢。而來者知畏矣。上曰。卿言。是矣。然尹悌東處分。卿向以爲太過者。何也。熤曰。臣非謂處分太過。卽謂過費辭敎而然也。至於囚於東間。亦過矣。上曰。尹悌東疲闇殘劣。卿之所知也。渠而敢如此。則朝象。可以推迹而槪知也。豈但爲悌東一人而然哉。熤曰。雖如此。裏面事。旣不可以文辭曉人。自外面觀之。亦豈不駭惑於四方之人耶。上曰。卿言。是矣。上曰。領相旣不肯奏事。然則左相替奏。可矣。福源曰。首相旣不稟事。下寮不得稟處矣。上曰。然則後日次次對。晦日進定。好矣。一祥曰。京畿陸運邑稅穀。守令歲前領納。自是法例。而近來各邑守令。憚於往來。不爲領納。使倉底主人收捧納倉。故不但濫捧浮費。民弊甚多。亦有延施逋欠之患。事極駭然。今後該邑守令。依例躬親領納。而若有如前稽滯之弊。則依大典通編。拿問嚴勘之意。出擧條。申飭。何如。上曰。依爲之。出擧條有寧曰。本廳軍校支放事。屢煩陳達。極涉惶悚。而事係軍情。他無措手。不得不更此仰達矣。摠廳則軍餉推移。自有已例。亦因摠使陳稟。纔已蒙允。本廳事勢。旣與摠廳。無所異同。目下放料之資。必有別般區劃。然後可以接濟。依摠廳例。山城餉米留庫條中千餘石。爲先量宜移劃支放。其餘不足之數。謹當自臣營。從便貿取。以爲分排經給之地。而以其收米代錢。待明秋。卽爲貿米。還充餉穀。事甚便當。下詢大臣處之。何如。上曰。大臣之意。何如。致仁曰。軍校支放。不可不念。旣有摠廳事例。則守禦使之如是陳達。似無怪。而城餉體重。有難準許。其中三四百石。使之取補支放之資。待明秋。還充本數。似好矣。上曰。依爲之。出擧條致仁奏言之際。有寧勦說仰陳。致仁曰。臣方因下詢奏對之際。守禦使徐有寧。不待奏畢。從傍勦說。事殊未安。推考。何如。上曰。依爲之。出擧條坊等曰。鄭妻事。德相事。上曰。不允。坊等曰。金宇鎭之彌天罪惡。已悉於三司箚啓。而苟究其本。則其父金尙喆是已。蓋尙喆。本以庸瑣之品。濫據匀軸之任。眷遇何如。恩造。何如。而奈其賦性側媚。宅心陰祕。莫念國恩之圖報。惟事公議之背馳。耇輝復出之說。暗地和應。情跡難掩。龍妻援比之奏。宿處顧戀。手脚盡露。物議之諠騰。厥惟久矣。王章之久屈。尙何言哉。平日之稔惡。旣如是狼藉。則其子之傳法。亦可以推知。今此宇鎭之東西閃跡。千億化身。莫非傳襲有素指敎有自也。然而此猶屬之細故。而至若指揮悖子。構成啓草。將欲啓達而先售嘗試之習。急於掉脫而反爲欺罔之計。噫嘻。痛矣。是豈今日臣子之所敢萌於心而筆諸書者耶。論其共濟。殆同嚴嵩之於世蕃。藉曰見欺。無異許積之於賊堅。言之及此。不覺骨戰而膽掉也。乃者聖斷赫然。奸狀畢燭。而惟輕之典。但施於指使之宇鎭。當施之律。不及於首惡之尙喆。三尺之倒置。莫此爲甚。一國之齊憤。轉益難遏。尙可以位忝大官。年且老耄。而有所容貸也哉。請領中樞府事金尙喆爲先削奪官爵。門外黜送。上曰。金宇鎭之罪重罰輕。專爲領府地也。蓋領府。卽予院相。以是眷遇自異。且歷數前人。無故者幾希。予於領府。必欲全保而拯救之者此也。今此卿等請罪之擧。豈可但曰。不審。至於句語間論列。亦多不着題者。以耇輝復出之說。抵書時相云云。一諫長。雖有疏陳於丙申。而其時慰勉已備至。豈可追提於今日乎。外此龍妻援引云云。尤有萬萬不成說者。此一款。予每曰。決不然。以此聲罪領府。領府不惟不以爲愧。世之具眼者。亦必嗟惜。古人有以五年七乘之說。擬之澂潚之事。忸愧鬱陶之喩。方諸世龍之妻。未聞以此獲罪朝廷。然則以彼涉疑之蹤。發此冒嫌之語。謂之第一事業。可也。大抵論人。必須稱停。當者知戢。聞者知畏。卿等一言之重。可敵千金。苟或反是。徒起滋惑。將使是非相混。虛實莫辨。適增世道之害。卿等胡不念此乎。領府之家不幸有宇鎭。干犯如許。在司直之地者。如欲責備於領府。則以知爲罪。不知亦罪。爲罪。尙何患無其辭。而忽以題外之說。插入轉語之際。如是而其可曰罪其罪乎。句語釐改之前。勢難例批矣。出擧條上曰。領相知之乎。臺啓指語豈不過乎。所謂世龍妻云云。卽宮筵說話中句語。而領府之言。亦云無怪矣。此而謂之領府事業。則可。反以此爲罪。則領府豈厭心哉。福源曰。鄭妻。卽窩窟。比之於世龍妻。此語豈可無罪乎。致仁曰。自點之凶逆。亦以世龍妻爲根因。則此亦窩窟也。無論窩窟與否。不必以此語。爲領府事罪案者。聖敎至當矣。上曰。耇輝復出。卽洪檍疏中有之。而書札間辭語有無。何以知之耶。此又萬萬不當。若以啓草一款。爲領府之罪。知與不知之間。領府亦當無以自解。其外用言。全不近似矣。熤曰。合啓烏得無之乎。然此則行語多不稱停矣。上曰。金宇鎭荷杖之計。卽朝廷不能荷杖而然。大抵以好語言之。則爲收拾二字。反以言之。爲荷杖也。坊等奏兩司合啓府前啓。上皆不允。上曰。金宇鎭律名改之乎。坊曰。然矣。坊等奏避嫌曰。臣等俱以無似。猥忝言責之列。目見金宇鎭罪惡彰著無餘。而此莫非其父金尙喆平日指使之故。臣等一循公議。相率論啓矣。及承聖敎。不賜允可。以非矣爲敎。臣等相顧愕眙。不勝抑菀之至。此皆臣等言辭拙訥。誠未格天之致。其何敢晏然冒據於臺次乎。請命遞斥臣等之職。上曰。依啓。出擧條坊等退出。上曰。世道固不在此乎。如彼。則不爲罪。如此。則爲罪。近來事每如是矣。自金宇鎭而有金華鎭。自金華鎭而有金啓洛。則於金宇鎭金華鎭。無拘通擬。而金啓洛玉堂拔望。抑何事也。今世之事。一身旣敗。則金家受傷。非但金家受傷。至於闔族俱廢。豈不悶哉。領相初登筵席。能體予心。深幸深幸。予之此語。誠非好祝。而卿亦有意於世道。則必須一邊擔當合啓之資。然後方可做去矣。在昔鄭蘊。以仁城君事上疏。而時人不以爲怪。則今者龍妻之說。亦何獨爲罪乎。聖淵曰。今日新啓。實出於公議。則不可以字句間不審之失。遽下摧折之批。臣意則諸臺引避依啓之批。亟命還收。宜矣。上曰。不必然矣。出擧條上曰。臺諫事。終不免過當矣。致仁曰。寧激無渝之激字。初非乖激之義。而自古臺言。每有太過之端矣。上曰。今世之風習甚怪。每一節加於一節矣。熤曰。風習果如聖敎。移風易俗實難矣。致仁曰。草尙之風必偃。移風易俗。在於君上之一心矣。上曰。然矣。卿旣肯以世道爲任。國事誠多幸矣。入來時久。卿等其退休。仍命退。諸臣以次退出。